ธนชาตตัดขายประกันทิ้ง
พรูเด็นเชียลจ่าย1.75หมื่นล้านลดแรงเสียดทานเงินทุนพุ่ง16%
6 พ.ย. 2555

พรูเด็นเชียลจ่าย1.75หมื่นล้านลดแรงเสียดทานเงินทุนพุ่ง16%
ธนาคารธนชาตตัดขายประกันชีวิตออกให้กับพรูเด็นเชียล 1.75 หมื่นล้านบาท พร้อมสัญญาใจขายประกันผ่านแบงก์ยาวอีก 15 ปี เงินกองทุนพุ่งพรวด
นายสมเจตน์ หมู่ศิริเลิศ ประธานเจ้าหน้าที่บริหารและกรรมการผู้จัดการใหญ่ ธนาคารธนชาต กล่าวว่า ธนาคารบรรลุข้อตกลงในการขายบริษัทธนชาตประกันชีวิตให้กับบริษัท พรูเด็นเชียล ประกันชีวิต คิดเป็นมูลค่า 1.75 หมื่นล้านบาท
การซื้อขายครั้งนี้มีข้อตกลงร่วมกันว่า ธนาคารธนชาตจะต้องเป็นช่องทางในการขายกรมธรรม์ประกันชีวิตของบริษัท พรูเด็นเชียล ประกันชีวิต แต่เพียงผู้เดียวเป็นระยะเวลา 15 ปี ขณะที่พรูเด็นเชียลจะรับโอนพนักงานของธนชาตประกันชีวิตทั้งหมด 160 คนไปด้วย 
นายสมเจตน์ กล่าวว่า การขายธนชาตประกันชีวิตจะทำให้ธนาคารมีเงินกองทุนต่อสินทรัพย์เสี่ยงเพิ่มขึ้นจาก 14% เป็น 16% โดยเงินกองทุนขั้นที่ 1 เพิ่มขึ้นจาก 9% เป็น 11% ซึ่งจะทำให้ธนาคารสามารถขยายธุรกิจออกไปยังธุรกิจประเภทอื่นได้อีกมาก ขณะเดียวกันก็ยังมีผลิตภัณฑ์จากพรูเด็นเชียลในการจำหน่ายให้กับลูกค้า
“การขายธนชาตประกันชีวิตเปรียบเสมือนเราปิดโรงงานที่ผลิตสินค้าเองแล้วหันไปรับสินค้าจากผู้เชี่ยวชาญมาจำหน่ายแทน ซึ่งจะมีสินค้าให้ลูกค้าเลือกมากกว่าเดิม” นายสมเจตน์ กล่าว
นายสมเจตน์ ยังกล่าวว่า หลังจากมีการโอนหุ้นเสร็จสิ้น บริษัท ประกันชีวิตนครหลวงไทย ซึ่งเป็นบริษัทในเครือธนาคารที่จะไม่สามารถจำหน่ายผลิตภัณฑ์ผ่านช่องทางธนาคารได้ จึงมีความเป็นไปได้ที่จะขายกิจการออกไปในอนาคต
บล.เอเซีย พลัส วิเคราะห์ว่า ธนาคารธนชาตจะได้รับกำไรจากการขายธุรกิจประกันชีวิตหลังหักต้นทุนเงินลงทุนและภาษีเงินได้เป็นเม็ดเงินรวม 6,700 ล้านบาท ซึ่งจะช่วยลดความกังวลเรื่องแนวโน้มการเพิ่มทุนของธนาคารไปได้ 2 ปี แม้ว่าจะเสียรายได้จากธุรกิจประกันชีวิตไปราวปีละ 700-800 ล้านบาท
นายทิดเจน เธียม ประธานเจ้าหน้าที่บริหาร กลุ่มบริษัท พรูเด็นเชียล กล่าวว่า จะมีปรับเพิ่มมูลค่าทางบัญชีของธนชาตประกันชีวิต และค่าตอบแทนอีก 500 ล้านบาท หลังชำระค่าหุ้นและโอนหุ้นแล้ว 12 เดือน 
นายทิดเจน กล่าวว่า การเข้าซื้อกิจการในครั้งนี้เป็นไปตามนโยบายที่จะขยายธุรกิจประกันชีวิตให้ขึ้นเป็นอันดับ 1 ในประเทศไทย โดยการเข้าซื้อกิจการและเป็นพันธมิตรกับธนชาตจะช่วยให้ส่วนแบ่งการตลาดของพรูเด็นเชียลเพิ่มขึ้นเป็น 2 เท่า